**Χρίστος Δήμας**

Βουλευτής Κορινθίας

dimas.gr

(LINK) <http://bit.ly/2wpktoH>

Το έντονο ζήτημα της αστυνόμευσης στο νομό Κορινθίας, ανέδειξε με Ερώτηση του προς την Υπουργό Προστασίας του Πολίτη, ο Βουλευτής Κορινθίας Χρίστος Δήμας. Ο κ. Δήμας υπογραμμίζει τα επίσημα στοιχεία που αποτυπώνουν ραγδαία αύξηση των κλοπών και των διαρρήξεων σε ολόκληρη τη χώρα και ζητά από την πολιτική ηγεσία μέτρα ενίσχυσης της αστυνομικής παρουσίας στην περιοχή, αλλά και το σχεδιασμό του Υπουργείου για την ενίσχυση του αισθήματος ασφάλειας των πολιτών.

Αναλυτικά το κείμενο της Ερώτησης:

**ΕΡΩΤΗΣΗ**

Προς: Υπουργείο Προστασίας του Πολίτη

**Θέμα: Έντονο πρόβλημα αστυνόμευσης στην Κορινθία**

29.05.2019

κ. Υπουργέ,

τα τελευταία χρόνια υπάρχει διάχυτη η εξάπλωση ενός αισθήματος ανασφάλειας στην κοινωνία, με συνεχή κρούσματα εγκληματικότητας εις βάρος της ζωής και της περιουσίας των πολιτών. Αυτή η τάση αποτυπώνεται και στα επίσημα στατιστικά της Ελληνικής Αστυνομίας, σύμφωνα με τα οποία τα τελευταία 4 χρόνια οι κλοπές και οι ληστείες / διαρρήξεις έχουν καταγράψει σημαντική αύξηση. Πιο συγκεκριμένα, σύμφωνα με την ιστοσελίδα astynomia.gr οι κλοπές από 68.691 το 2014, έφτασαν τις 74.182 το 2018, ενώ οι ληστείες αυξήθηκαν από 3.800 στις 4.357, κατά το ίδιο χρονικό διάστημα σε ολόκληρη τη χ΄.

Η αίσθηση του προβλήματος γίνεται εντονότερη στην περιφέρεια, καθώς τα μέσα και οι διαθέσιμοι πόροι αστυνόμευσης είναι λιγότεροι, με αποτέλεσμα τα προβλήματα να γίνονται περισσότερο έντονα. Ενδεικτικά, παρά τις σημαντικές προσπάθειες του συνόλου του προσωπικού της Διεύθυνσης Αστυνομίας Κορινθίας, το αίσθημα ανασφάλειας των πολιτών και επισκεπτών στον νομό Κορινθίας αυξάνεται μέρα με την μέρα. Αυτό είναι συνέπεια της έλλειψης κυρίως σε προσωπικό και δευτερευόντως σε υποδομές με αποτέλεσμα να μην υπάρχει, εκ των πραγμάτων, η δυνατότητα να γίνονται όσες περιπολίες αστυνόμευσης απαιτούν οι σημερινές συνθήκες.

Πιο συγκεκριμένα, οι ληστείες, κλοπές και οι διαρρήξεις σε σπίτια, καταστήματα αλλά και υποδομές είναι πια πολύ συχνές. Επίσης οι αφαιρέσεις φρεατίων, καλωδίων και άλλων υλικών καθώς και οι κλοπές σε εσπεριδοειδή και άλλες αγροτικές καλλιέργειες έχουν γίνει σχεδόν καθημερινά φαινόμενα που προκαλούν την ανασφάλεια και αγανάκτηση των πολιτών.

Επιπλέον, στην Κόρινθο λειτουργεί και το Προαναχωρησιακό Κέντρο Κράτησης Αλλοδαπών το οποίο για την λειτουργία των αναγκών του απασχολεί σημαντικό αριθμό αστυνομικών υπαλλήλων, με αποτέλεσμα αυτοί να μην είναι διαθέσιμοι για τη στελέχωση των Αστυνομικών Τμημάτων του Νομού. Παράλληλα, τα Αστυνομικά Τμήματα του Νομού αντιμετωπίζουν σημαντικές ελλείψεις όχι μόνο σε έμψυχο δυναμικό αλλά και σε υλικοτεχνικές και κτιριακές υποδομές με επιπτώσεις στην δυνατότητα προστασίας της ιδιωτικής και δημόσιας περιουσίας.

Η γεωγραφική θέση του Νομού Κορινθίας που βρίσκεται σε κομβικό σημείο και γειτνιάζει με την Αθήνα από την οποία υπάρχει μεταφερόμενη εγκληματικότητα, η μεγάλη εδαφική αρμοδιότητα όλων των αστυνομικών τμημάτων του Νομού και η κατακόρυφη αύξηση του πληθυσμού κατά τους θερινούς μήνες, ο οποίος υπερτριπλασιάζεται λόγω τουριστικής κίνησης, δυσχεραίνουν ακόμα περισσότερο το έργο της Αστυνομίας.

Με βάση τα παραπάνω και λαμβάνοντας υπόψη τη δεδομένη υποχρέωση του κράτους να φροντίζει για την ασφάλεια των πολιτών και την προστασία των ιδιοκτησιών τους και επειδή η Διεύθυνση Αστυνομίας Κορινθίας χρειάζεται άμεση και ουσιαστική ενίσχυση σε προσωπικό, ώστε να αυξηθούν οι περιπολίες στον νομό ερωτάται ο αρμόδιος Υπουργός:

– Ποιος είναι ο σχεδιασμός του Υπουργείου ώστε να υπάρχει αποτελεσματικότερη αστυνόμευση στην Κορινθία; Υπάρχει πρόβλεψη για άμεση ενίσχυση της αστυνομικής δύναμης με προσωπικό και μέσα;

– Πόσες κλοπές, διαρρήξεις και ληστείες έχουν καταγραφεί κατά το τελευταίο έτος στα γεωγραφικά όρια του Νομού Κορινθίας; Συγκριτικά με τους άλλους Νομούς της χώρας μας, σε ποια σειρά κατατάσσεται η Κορινθία όσον αφορά τα ανωτέρω φαινόμενα;